《游醉翁亭》
金朝·赵秉文

一径入幽谷，磴迂景更延。阳光时翳竹，石色写冷泉。

不见琅琊寺，心知白云边。残僧恋幽景，断臂初非禅。

岁暮少风雪，回禄稍擅权。海内有此亭，夺去宁非天。

中有不坏者，断碑犹宛然。逋民半吴越，过客多幽燕。

树根落断崖，聊挂从军鞭。鸟啼空落日，野色愁寒烟。

月上人归尽，山空水溅溅。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。